Griekwastad-vonnis: “Gedra jou soos ‘n man”Die beskuldigde in die hof saam met sy prokureur tydens ‘n vorige verskyning. Foto: Lani Fouché / Central Media Group Regterpresident Frans Kgomo het Woensdag die jong Griekwastad-moordenaar gemaan om hom soos ‘n man te gedra en die gevolge van sy dade te dra. “Oor twee dae is jy ‘n man. Wees dan nou ‘n man,” het Kgomo aan die 17-jarige seun gesê voor hy hom tot effektiewelik 20 jaar tronkstraf gevonnis het. Die seun, wat Vrydag sy 18de verjaardag vier, is gevonnis vir die moorde op Deon Steenkamp (44), sy vrou Christel (43) en hul dogter Marthella (14). Hulle is op 6 April 2012 op hul plaas Naauwhoek doodgeskiet. Kgomo sê hoewel die staat vir die maksimum vonnis gevra het, het hy besluit om ‘n ligter vonnis op te lê, aangesien die seun ‘n eerste oortreder is en ‘n kans staan om gerehabiliteer te word. Die hof het egter saamgestem dat dit kommerwekkend is dat die seun tydens die verhoor volgehou het dat hy onskuldig is. Kgomo sê die seun moet intensiewe terapie kry terwyl hy sy tronkstraf uitdien. Dit sluit onder meer programme in wat die seun sal help om emosie te wys. Kgomo het die seun tot 20 jaar tronkstraf gevonnis op elk van die drie aanklagte van moord, 12 jaar vir verkragting en vier jaar omdat hy vir die polisie gelieg het. Die vonnisse sal gelyklopend uitgedien word. Kgomo het ook gesê dat die seun nie berou getoon het vir sy dade nie.